kardosdrur/scandi-wiki huggingface dataset:
Tres Arroyos

Tres Arroyos er en by i det østlige Argentina, midt i Argentinas pampas, 580 km syd for Buenos Aires. Byen er en del af Provincia de Buenos Aires og hovedsæde for amtet partido of Tres Arroyos som har ca. 62.000 indbyggere og et areal på 5,681 km².

Ved en folketælling i 1902 boede der 670 personer i Tres Arroyos, hvor der efterhånden var opstået en lille by med diverse faciliteter.

Danske indvandrere 
De danske indvandrere i og omkring Tres Arroyos var langt overvejende landbrugere og derfor bosat i campen (fra spansk "campo, der betyder "landet") mellem de to amtshovedstæder Tres Arroyos og Coronel Dorrego. Koncentrationen af danskere var størst omkring stationsbyerne Cascallares, Irene, Aparicio, Oriente, Orense og Copetonas. Områdets danske skole var en kostskole midt ude på landet, nær Cascallares.

Tres Arroyos har mange efterkommere af danske indvandrere. Byen har en dansk klub, dansk skole ca. 20 km fra byen og et dansk alderdomshjem.
Efter hundrede år taler kun den ældre del af efterkommerne af de danske indvandrere i Tres Arroyos dansk, de yngre stort set kun spansk.

I Tres Arroyos findes den eneste danske kirkegård uden for Danmark samt et kapel, der i dag også bruges til gudstjenester, bryllupper, dåb og lignende af den danske menighed.

Den danske lutheranske menighed i Tres Arroyos blev stiftet den 1. maj 1901 og har ca. 600 medlemmer som er bosat i den såkaldte dansker-trekant, der ligger mellem byerne Tres Arroyos, Tandil og Necochea. Menigheden er medlem af Danske Sømands- og Udlandskirker.

Se også 
 Danske indvandrere i Argentina
 Dannevirke, New Zealand – en dansk udvandrerby i New Zealand
 Solvang, Californien – en dansk udvandrerby i Californien

Ekstern henvisning 

 Danes in Argentina (kilde) 

Byer i Argentina
Danskere i udlandet
Slovensk

Slovensk har flere betydninger:
Slovenien – et land.
Slovener – et folkeslag.
Slovensk (sprog) – et sprog.
Sløjdforeningen af 1902

Sløjdforeningen af 1902 (1902-1978) var en forening for sløjdlærere efter Askov-Nääs-sløjdsystemet.

»Sløjdforeningen af 1902« blev sammenlagt med »Dansk Sløjdlærerforening« (1898-1978) i 1978 til den fælles forening »Danmarks Sløjdlærerforening«. Igennem hele første halvdel af 1900-tallet havde der været en skarp strid de to foreninger imellem. Sløjdforeningen af 1902 var blevet oprettet med den målsætning at skabe ligestilling mellem de to sløjdretninger og fremme sløjden efter Nääs-systemet.

Indtil 1912 havde »Dansk Sløjdforening« (1886-1918) stået for fordelingen af statens tilskud, men Sløjdforeningen af 1902 fik udvirket, at ministeriet overtog fordelingen, og ligeledes fra 1912 blev der afholdt ligestillede sløjdlærereksamener på de to skoler.

Aksel Mikkelsen var blevet tilsynsførende sløjdinspektør i 1907, men han repræsenterede jo Dansk Skolesløjd, Dansk Sløjdlærerforening og Dansk Sløjdlærerskole. I 1921 blev der udnævnt en tilsynsførende med undervisningen i Askov-Nääs-sløjd udvirket af Sløjdforeningen af 1902.

Den ligestilling mellem Dansk Skolesløjd og Askov Skolesløjd, som Sløjdforeningen af 1902 havde kæmpet for, fik de i 1971, da staten overtog udgifterne. Det kunne først lade sig gøre, da Askov Sløjdlærerskole overgik fra at være privatejet til at være en selvejende institution. Dansk Sløjdlærerskole i København var i 1918 blevet overtaget af staten og kunne derfor få fuld dækning af udgifter.

Foreningen udsendte Sløjdbladet (1903-1978) og sløjdfaglig og -pædagogisk litteratur, senest gennem Sløjdforlaget af 1970 A/S.

Forstander Anders Nielsen var en bærende kraft i foreningen, også efter sin egen formandstid; men penneføreren ved forhandlinger og debatter var som regel lærer Lars Thane (1865-1944) i Skanderborg. Han havde taget sløjdlærereksamen i Askov i 1904 og virkede i mange år som lærer i faget ved Skanderborg Kommuneskole.

Formænd for Sløjdforeningen af 1902 
 1902-1904 Sløjdlærer Anders Nielsen (senere forstander), Askov
 1904-1911 Lærer Anton Thuesen (f. 1868), Gamtofte
 1911-1924 Seminarieforstander Hemming Skat Rørdam, Haderslev
 1924-1931 Højskoleforstander J. Th. Arnfred, Askov
 1931-1953 Seminarieforstander Th. Egebæk, Skårup
 1953-1965 Seminarielektor Aksel Sørensen, Ribe
 1965-1971 Seminarielektor Åge Christensen, Skørping
 1971-1972 Viceskoleinspektør K. H. Yde, Ulfborg
 1972-1976 Seminarieadjunkt Theodor Nielsen, Skårup
 1976-1978 Skolekonsulent Anton Lerche, Egtved – (1978-1993 formand for Danmarks Sløjdlærerforening)

Litteratur 
 Sløjdbladet nr. 3, 1977 (særnummer) Henry Mogensen: Sløjdforeningen af 1902 (En beretning om 75 års virke). 38 sider.
 Curt Allingbjerg: Sløjd i Danmark 1883-1983 baggrund og vilkår, Dansk Skolesløjds Forlag 1983. 
 Th. Egebæk: Sløjdforeningen af 1902 i: Dansk Skole-Stat, bind 4, side 22-23, Kbh. 1934.
 L. Thane: Om Sløjd. Pios Forlag 1914.

Foreninger fra Danmark
Foreningen af 1902
Etableret i 1902
Ophørt i 1978
Nelson Goodman

Nelson Goodman (født 7. august 1906 i Somerville, Massachusetts, død 25. november 1998) var en amerikansk filosof.

Goodman ydede bidrag til en række filosofiske områder, for eksempel "konfirmationsteori", videnskabelig forklaring, teorier om sproglige systemer, genspejlingsteorier og induktiv logik,hvor han lagde navn til det såkaldte Goodman-paradoks, med hvilket hans udfordring eller spørgsmål var om vi kan skelne de situationer, hvor induktive slutninger er velegnede, fra de situationer hvor de ikke er. 

Goodmans filosofiske standpunkt var empiristisk, og han var påvirket af Rudolf Carnaps tidlige fænomenalisme. Han var influeret af nominalismen og anså at der ikke findes objektive, sproguberoende ligheder som givne træk ved virkeligheden.

Noter

Eksterne henvisninger 
 Om det såkaldte Goodman-paradoks vedrørende induktion, ("New riddle of induction"): "The new riddle" – Goodmans neues Rätsel der Induktion  
 En farvelagt gennemgang af Goodman-paradokset 
 Goodmans originale definition af "grue" (Grue and bleen er kunstige prædikater dannet af betegnelserne for farverne blue og green (blå og grøn).) 
 Goodman, Nelson (1955). Fact, Fiction, and Forecast. Cambridge, MA: Harvard UP, 1955. 2nd ed. Indianapolis: Bobbs-Merrill, 1965. 3rd. ed. Indianapolis: Bobbs-Merrill, 1973. 4th ed. Cambridge, MA: Harvard UP, 1983.

Filosoffer fra USA
Personer fra Massachusetts
Ansatte ved Harvard University
Ansatte ved University of Pennsylvania
Jøder fra USA
Faglitterære forfattere fra USA
General Order No. 11

General Order № 11 er titlen på General Ulysses S. Grant's ordre af 17. december 1862, under den amerikanske borgerkrig om at alle jøder i hans kommandoområde skulle udvises. 

Ordren var en del af en kampagne som Grant førte mod det sorte marked med bomuld fra syden. Han blev efterhånden overbevist om, at det blev styret "Mest af jøder og andre principløse handlende".

En gruppe jødiske handlende i Paducah i Kentucky appellerede til præsident Abraham Lincoln om at få ordren annulleret, og efter instruks fra præsidenten skete det den 6. januar 1863.

Amerikanske borgerkrig
USA's historie
Københavns Kantatekor

Københavns Kantatekor er et blandet klassisk kor på 60 sangere i alderen 25 til 60 år. Koret har eksisteret siden 1984 og øver på Falkonergårdens Gymnasium.

Repertoire 
Københavns Kantatekors repertoire er udelukkende klassisk med hovedvægten lagt på de store værker med orkesterledsagelse. Koret har blandt andet opført Giuseppe Verdis Requiem, Georg Friedrich Händels Messias og Johann Sebastian Bachs Johannespassion, Matthæuspassion, Juleoratoriet og H-mol-messe, Wolfgang Amadeus Mozarts Requiem, Johannes Brahms' Ein deutsches Requiem og Antonín Dvořáks Stabat Mater og Requiem.

I efteråret 2007 vandt koret gulddiplom i kategorien "Sacred music" på Malta. Og i efteråret 2009 vandt koret sølv i samme kategori i Riva del Garda, Italien.

Dirigent 
Koret dirigeres af Torben H.S. Svendsen, som er uddannet kontrabassist fra Det kgl. danske Musikkonservatorium samt privatuddannet dirigent af blandt andet Dan-Olof Stenlund, Alice Granum og Michael Bojesen.

Se også 
 Kantate
 Oratorium

Eksterne henvisninger 
 Københavns Kantatekor

Kor fra Danmark
Musikgrupper fra 1984
Kantatekor
Rætoromansk (sprog)

Rætoromansk (rumantsch) er et romansk sprog, som er et af de fire officielle sprog i Schweiz, sammen med tysk, fransk og italiensk. Rætoromansk er nærmest beslægtet med de rætoromanske sprog friulisk og ladin, der tales i visse områder af Norditalien. Ligesom andre romanske sprog stammer det oprindelig fra vulgærlatin.

Rætoromanere 

Omkring 35.000 rætoromanere taler rætoromansk som modersmål, og disse bor stort set alle i kantonen Graubünden. De fleste rætoromansk-talende er fuldstændig tosprogede, dvs. at de også taler tysk eller italiensk på modersmålsniveau. Antallet af rætoromanere udgør 1 % af Schweiz' befolkningstal og 15 % af Graubündens. Omkring 75.000 mennesker kan defineres som rætoromanere og omkring 40.000 mennesker taler sproget rætoromansk.

Referencer

Eksterne henvisninger 

 RadioTelevisiun Svizra Rumantscha. Radio- og TV-sendinger på rætoromansk.
 Norsk informationsside om rætoromansk i Schweiz.

Sprog i Schweiz
Rætoromanske sprog
John C. Pemberton

John Clifford Pemberton (10. august 1814 – 13. juli 1881), var karriere officer i den amerikanske hær og general i sydstatshæren under den amerikanske borgerkrig. Han huskes for nederlaget ved Vicksburg.

Pemberton blev født i Philadelphia i Pennsylvania. Han fik sin eksamen fra West Point i i 1837, gjorde først tjeneste i artilleriet og dernæst i den Mexicansk-amerikanske krig.

Borgerkrigen 
Ved borgerkrigens begyndelse valgte Pemberton at træde ud af Unionshæren og slutte sig til Sydstaternes hær, selv om han stammede fra en af Nordstaterne. Beslutningen skyldtes påvirkning fra hans kone, der var fra Virginia, og mange års tjeneste i de sydlige stater inden krigen der havde knyttet ham til området.

Pemberton blev forfremmet til generalløjtnant den 10. oktober 1862, og fik til opgave at forsvare fæstningsbyen Vicksburg og Mississippifloden.

Overfor den aggressive general for Unionshæren Generalmajor Ulysses S. Grant var Pemberton overmatchet under Vicksburg kampagnen. Hans hær var mindre, men det var hans talent også.

Efter at Grant havde overrasket ham ved at overskride Mississippifloden syd for Vicksburg besejrede Grant Pemberton og Joseph E. Johnston i en række slag i det centrale Mississippi for til sidst at belejre Pemberton i Vicksburg.

Selv om han af Johnston var blevet rådet til at opgive byen og redde hæren, holdt han stand i 6 uger mens soldater og civile blev sultet til overgivelse. Pemberton var godt klar over, at han som Nordstatsmand af fødsel risikerede offentlig fordømmelse som forræder, hvis han opgav Vicksburg. Den 4. juli 1863 overgav han såvel byen som sin hær til Grant, hvilket var et stort strategisk nederlag for Sydstaterne.

Efter overgivelsen blev Pemberton senere udvekslet ved en fangeudveksling og vendte tilbage til aktiv tjeneste, men han afstod frivilligt fra at være general og gjorde tjeneste som oberstløjtnant ved artilleriet i resten af krigen, et bevis på hans loyalitet overfor Syden.

Efter krigen boede John Pemberton i Virginia på sin farm, og flyttede derefter til Pennsylvania i 1876. Han døde i Penllyn, Pennsylvania, og ligger begravet på Laurel Hill kirkegården i Philadelphia.

Referencer 
 Eicher, John H., & Eicher, David J., Civil War High Commands, Stanford University Press, 2001, .

Eksterne links 

 Militær biografi over John C. Pemberton 

Generaler fra Amerikas Konfødererede Stater
Personer fra Philadelphia
Let's Spend the Night Together

"Let's Spend the Night Together" er en sang fra The Rolling Stones som blev skrevet af Mick Jagger og Keith Richards, og originalt udgivet i 1967. Den er blevet coveret af mange forskellige artister, mest kendt er David Bowies fra 1973 .

The Rolling Stones version 

Udgivet i England som single i januar, 1967, fik ”Let's Spend the Night Together” en 3. plads på UK Singles Chart. Sangen udkom i USA på albummet Between The Buttons, og blev også her udgivet som single. Imidlertid, på grund af den dengang kontroversielle tekst (hentydning til seksuel udfoldelse), var det mest radio stationer, der valgte at spille den anden side af "Ruby Tuesday", dog censurerede de “night” . De to sange fik forskellige placeringer på den amerikanske Billboard Hot 100, ”Let's Spend the Night Together” kom ind på en 55. plads, mens "Ruby Tuesday" blev et nummer 1. hit. I både "Ruby Tuesday" og "Let's Spend the Night Together" er det Jack Nitzsche, der spiller klaver.
Et af de mest kendte eksempler på den musikalske censur er fra The Ed Sullivan Show, da blev bandet nægtet at spille nummeret. Sullivan selv fortalte Jagger at:” Enten sangen forsvinder eller du forsvinder .” Et forlig blev indgået ved at ændre ordene til ”let's spend some time together" i stedet for "let's spend the night together"; Jagger indvilligede at ændre teksten men rullede demonstrativt med øjnene til TV kameraet mens han sang dem. 

”Let's Spend the Night Together” blev desuden udgivet på opsamlingsalbummene: Flowers, Through the Past, Darkly (Big Hits Vol. 2), Hot Rocks og Forty Licks. Som live version findes den på albummet Still Life (American Concert 1981).

Musikere 

Mick Jagger – Sanger, Kor
Brian Jones – Orgel, Kor
Jack Nitzsche – Klaver
Keith Richards – Elektrisk Guitar, bass, Klaver, Kor
Charlie Watts – Trommer

David Bowie version 

David Bowie indspillede et glam rock cover af "Let's Spend the Night Together" til sit album Aladdin Sane, udgivet i april 1973. 

Bowies version indeholdt brug af synthesizer. Sangeren tilføjede sine egne ord i slutningen af sangen:

Bowie indspillede sangen på Trident Studios, London, mellem den 12. december og 24. december. Sangen kan også findes på hans opsamlingsalbummer The Best of David Bowie fra 1974, og The Best of 1969/1974 fra 1997.

Eksterne henvisninger 

Officiel tekst
Hør ”Let’ Spend the Night Together”
David Bowie tekst 
Hør David Bowie version af ” Let's Spend The Night Together”

Fodnote 

Rolling Stones-sange
Singler fra 1967
Svend Engelund

Svend Arne Engelund (4. april 1908 i Vrå – 25. oktober 2007 i Mårslet) var en dansk maler.

Svend Engelund er kendt for sine landskabsmalerier fra især hjemegnen, Vendsyssel.
I 1942 var medstifter af Vrå-udstillingen, der i dag er Danmarks næststørste kunstnersammenslutning. Han var desuden medlem af både Kammeraterne og fra 1953 af Den Frie Udstilling.
På grund af dårligt syn malede han ikke de sidste år.

Kunstbygningen i Vrå har en permanent udstilling af Engelunds værker. Museets samling omfatter 900 malerier, tegninger og skitser fra hele Engelunds karriere. De fleste er skænket af kunstneren selv i forbindelse med museets grundlæggelse.

Hæderbevisninger 

 Eckersberg Medaljen i 1962
 Niels Larsen Stevns Legat i 1991.

Reference

Ekstern henvisning 
 Engelundsamlingen, Kunstbygningen, Vrå
 
 

Malere fra Danmark
Modtagere af Eckersberg Medaillen
Danskere i 1900-tallet
Landskabsmalere
Personer i Kraks Blå Bog (afdøde)
Vrå (Hjørring Kommune)
Carl Iversen

Carl Langballe Iversen (født 5. marts 1899 i Randers, død 26. maj 1978 i Hillerød) var en dansk nationaløkonom, rektor og professor.

Iversen var uddannet som cand.polit. i 1923, hvorefter han fik Københavns Universitets guldmedalje i 1925. Han blev dr.polit. i 1935, og 1939-67 var han professor i statskundskab og nationaløkonomi ved Københavns Universitet. I perioden 1958-66 var han tillige rektor for Københavns Universitet. Carl Iversen var den første overvismand for Det Økonomiske Råd 1962-69.

Carl Iversen er begravet på Hellerup Kirkegård.

Eksterne henvisninger 
 

Økonomiske vismænd fra Danmark
Professorer fra Københavns Universitet
Rektorer ved Københavns Universitet
Kommandører af 1. grad af Dannebrog
Faglitterære forfattere fra Danmark
Dansksprogede forfattere fra Danmark
Personer i Kraks Blå Bog (afdøde)
Personer i Dansk Biografisk Leksikon
Modtagere af Københavns Universitets guldmedalje
Poul Traun-Pedersen

Poul Traun-Pedersen (1917 i Ordrup – 1993) var en dansk øre-næse-halslæge.

Han fik sin otologiske uddannelse på Finsensinstituttet i København, hvor han var 1. reservelæge i årene 1954-1959. Efterfølgende var han ansat sammesteds indtil 1986, hvor afdelingen blev nedlagt. Han arbejdede sideløbende i sin egen øre-næse-hals-praksis i Hellerup, som han overtog i 1951.

Mindelegat 
I 1995 blev der indstiftet Speciallæge i øre-, næse-, halssygdomme Poul Traun-Pedersens Mindelegat.

Legatet kan støtte forskning, studierejser og aktiv kongresdeltagelse, fortrinsvis indenfor øre-næse-halsspecialet. Midlerne bestyres af Dansk Selskab for Otolaryngologi - Hoved & Halskirurgi (DSOHH).

Ekstern henvisning 
 Vedtægter 

Øre-næse-halslæger fra Danmark
Personer fra Ordrup
Danskere i 1900-tallet
Karlsuniversitetet

Karlsuniversitetet i Prag () er det ældste og største universitet i Tjekkiet og et af Europas ældste universiteter. Det blev grundlagt af den tysk-romerske kejser Karl 4. i 1348 og åbnede det følgende år.

Karlsuniversitet regnes som det førende i Østeuropa (sammen med Szeged Universitet i Ungarn) med udgangspunkt i den videnskabelige forsknings kvalitet, der fører til Nobelpriser.

Universitetet har omkring 50.000 studerende (2012) og omkring 7.000 ansatte, heriblandt omkring 750 professorer. Det er en del af Coimbragruppen.

Ved krigens afslutning i 1945 stjal nazisterne Karlsuniversitetets insignier (rektorkæden, universitetsseglet, de historiske scepter fra universitetets forskellige fakulteter, historiske grundlæggelsesdokumenter, historiske bøger og dokumenter osv.) Ingen af disse historiske genstande er blevet fundet til dato.

Organisation 
Karlsuniversitetet består af sytten fakulteter:
 Katolsk-teologisk fakultet
 Evangelisk-teologisk fakultet
 Hussittisk-teologisk fakultet
 Juridisk fakultet
 1. medicinske fakultet
 2. medicinske fakultet
 3. medicinske fakultet
 Medicinsk fakultet i Plzeň
 Medicinsk fakultet i Hradec Králové
 Farmaceutisk fakultet i Hradec Králové
 Kunstfakultet
 Naturvidenskabeligt fakultet
 Matematik- og fysikfakultet
 Pædagogisk fakultet
 Sociologiske fakultet
 Idræts- og sportsfakultet
 Humanistisk fakultet

Noter

Litteratur 
 Hruška Emil: Nacisté a české poklady. Praha: Epocha, 2016. .

Eksterne henvisninger 

 Karlsuniversitetets hjemmeside

Etableret i 1348
Universiteter i Tjekkiet
Uddannelse i Prag
Jens Krogh

Jens Krogh er navnet på et traditionelt træskib, som drives af FDF Aalborg Søkreds. Skibet er bygget i 1899 i Frederikshavn som snurrevodskutter og er rigget som galease (eller ketch). 

Efter at have sejlet som fiskekutter under skiftende navne og skiftende rigge blev skibet i 1976 købt af FDF Aalborg Søkreds, som restaurerede det og rekonstruerede den oprindelige rig. I dag sejler skibet i forår-, sommer- og efterårssæsonen togter med FDF-medlemmer og unge fra Aalborg og opland og tilbagelægger et betragteligt antal sømil hvert år. Nogle af togterne sejles som kapsejladser og skibet er tilbagevendende deltager i kapsejladserne Limfjorden Rundt, Nordisk Sejlads og Tall Ships' Race.

Eksterne henvisninger
 FDF Aalborg Søkreds 
  

Skibe fra Danmark
Juande Ramos

Juan de la Cruz Ramos Cano eller det mere brugte Juande Ramos (født 25. september 1954 i Pedro Muñoz, Spanien) er en tidligere professionel fodboldspiller og nuværende fodboldtræner. Han har blandt andet stået i spidsen for  CSKA Moskva, Real Madrid, Tottenham Hotspur og Sevilla. Fra 2010 til 2014 har han været cheftræner i FC Dnepro Dnepropetrovsk.Siden 1. Juni 2016 har han været træner for Malaga CF.

Spiller 
Ramos spillede for for Elche, Alcoyano, Linares, Eldense, Alicante og Denia som midtbanespiller, indtil han trak sig tilbage pga. en knæskade i en alder af 28 år.

Træner 
I sin første sæson (2005/06) hos Sevilla vandt han UEFA Cuppen efter at have besejret Middlesbrough 4-0 i finalen. Han vandt også UEFA Super Cup ved at besejre ligarivalerne F.C. Barcelona 3-0.

I 2006/07 sæsonen vandt Ramos endnu engang UEFA cuppen efter at have spillet 2-2 mod RCD Espanyol, hvorefter Sevilla vandt 3-1 på straffespark.

I juni 2007 blev Ramos sat i forbindelse med Manchester City F.C., som manglede en i stillingen som træner, dette blev dog afvist af Ramos' agent, hvoefter denne stilling blev overtaget af Sven-Göran Eriksson.

Tottenham Hotspur 
Siden Tottenham Hotspur's træner Martin Jol blev fristillet den 25. oktober 2007, blev Ramos nu endnu en gang rygtet til at blive træner i Premier League. Denne gang holdt rygtet dog stik. Ramos trak sig tilbage som cheftræner i Sevilla den 26. oktober 2007, hvorefter han den efterfølgende dag blev præsenteret som træner for det engelske storhold Tottenham Hotspur. Her blev en af hans største opgaver, at styrke defensiven eftersom Spurs havde inkasseret alt for mange mål i de første måneder af sæsonen 2007/2008. Ramos oplevede imidlertid hurtigt succes i spidsen for Spurs, da Tottenham efter at have slået Manchester City i kvartfinalen, Arsenal med sensationelle 5-1 på White Hart Lane og 1-1 på udebane i semi-finalen, og til sidst finalen med 2-1 over Chelsea på Wembley, vandt Liga cuppen i 2008. Den 26. oktober 2008 blev Ramos afskediget i Tottenham hovedsageligt pga. af manglende resultater, da han efter 8 kampe i 08/09-sæsonen endnu ikke havde formået at føre Tottenham til sejr. 

Efter de dårlige resultater i Tottenham gik turen til Real Madrid.

Referencer 

Fodboldspillere fra Spanien
Fodboldspillere fra Elche CF
Fodboldtrænere fra Spanien
Fodboldtrænere fra Málaga CF
Fodboldtrænere fra Sevilla FC
Fodboldtrænere fra Tottenham Hotspur F.C.
Fodboldtrænere fra Reading F.C.
Ketch

En ketch er i skibsterminologien et skib med to  master, hvor den forreste (stormasten) er højere end den agterste (mesanmasten). På nogle typer er de gaffelriggede. Masterne er typisk udført i to dele med undermaster og topmast, og på begge master kan der desuden føres topsejl med eller uden topsejlsstang. Desuden skal mesanmasten stå foran rattet.

Se også 
Galease 

Skibstyper
Dodge City

Dodge City er en by i delstaten Kansas og hovedsæde for Ford County i Kansas. Byen ligger noget sydvestligt i staten, ved Arkansas-floden. Ifølge folketalsberegningen for 2004 har byen 25 762 indbyggere. Byen er kendt som et eksempel på en by fra Det Vilde Vesten, og western-serien Gunsmoke var baseret på Dodge City. 

De første europæere i området var Francisco Vásquez de Coronado og hans følge. Området lå ved et naturligt vadested for krydsning af Arkansas-floden. Dele af området, som nu er Dodge City, blev en del af USA ved Louisiana-købet i 1803. Områderne syd for floden forblev spanske og overgik efterhånden til at blive både mexikanske og texanske.

En vigtig handelsrute, Santa Fe Trail, gik gennem området. For at beskytte ruten blev Fort Dodge etableret i 1865, omtrent 8 km øst for det nuværende Dodge City. Fæstningen er opkaldt efter generalen Grenville M. Dodge. Den blev nedlagt i 1882. Da jernbanen kom i 1872, blev byen Dodge City grundlagt og voksede hurtigt på grund af transportforbindelsen og bisonjagten. Desværre manglede byen et effektivt politi, og dette medførte meget skydning og lovløshed. Efterhånden blev der etableret en vis orden, da der kom politifolk som Wyatt Earp og Doc Holliday, og strenge regler for brug af skydevåben blev indført.

Byen er i dag et handelscentrum. Jordbrug er det vigtigste erhverv med tamkvægsproduktion som en vigtig del. Byen betjenes af jernbaner, har regional flyplads og ligger ved sammenfletningen af tre motorveje.

Eksterne henvisninger 
 Offisiell hjemmeside 
 Dodge City's historie 
 Dodge City side for besøgende 

Byer i Kansas